DILONGO 70
Zimbasi Zizabikisa Mbutukulu yi Yesu
Ntinu wu Loma Sezali Ongisite wuvana lutumu lu tanga batu boso. Diawu kavanina nswa basi Yuda boso bavutuka mu mala mawu ayi ba kisonikisa. Zozefi ayi Malia mvawu bavutuka ku Betelemi ku divula Zozefi kabutukila. Mu thangu beni, Malia waba belama kubuta.
Bo bavitila ku Betelemi, bavikila va mwa phaka yi bibulu kibila, basa baka ko kibwangu ki kukala. Vawu Malia kabutila Yesu. Nandi wuzinga mwana mu minledi ayi wuntula mu dikwala baba tulanga bidya bi bibulu.
Mu ndeku divula di Betelemi, muba minsungi myaba kengidila mameme mawu ku nganda. Ba susukila mbasi yi Yave wuba monikina ayi nkembo wu mfumu wuba zungidila. Bawu bamona boma buwombo, vayi mbasi wuba kamba: ‘Bikanu kumona boma.’ Minu yidi zitsangu zimboti mwingi kuluzabikisa. Mesiya mabutuka bubu ku Betelemi.’ Mu thangu beni, vayiza zimbasi ziwombo ziba tuba:‘Vananu nkembo kwidi Nzambi ku diyilu, ayi ndembama yiwala ntoto woso.’ Bosi zimbasi beni zizimbala. Mbi minsungi beni mi mamemi bavanga?
Bawu batuba: ‘Mu thangu ayiyi, ndoko’anu ku Betelemi.’ Bawu bayenda ku Betelemi ayi badenga Zozefi ayi Malia va mwa phaka baba kalanga na mwana wutsombi.
Baboso bayuwa mambu mbasi kakamba minsungi mi mamemi baba kwitukanga. Malia wuyindula mambu moso mbasi kankamba ayi kasa zimbakana ko ni dimweka. Bosi minsungi mi mamemi bavutuka kuawu, ayi bakembisa Yave mu mambu moso bamona voti bayuwa.
“Kwidi Nzambi yibasikila diawu yididi avava. Ndisa kwizila ko mu luzolo lwama veka, vayi nandi wuthuma.”—Yoane 8:42
kmb_Latn umb_Latn kon_Latn bem_Latn kon_Latn kon_Latn kon_Latn kon_Latn